32002R1360
L 207/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1360/2002 AL COMISIEI
din 13 iunie 2002
de adaptare pentru a șaptea oară la progresul tehnic a Regulamentului (CEE) nr. 3821/85 al Consiliului privind aparatele de înregistrare în transportul rutier
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3821/85 al Consiliului din 20 decembrie 1985 privind aparatele de înregistrare în transportul rutier (1), astfel cum a fost modificat ultima dată de Regulamentul (CE) nr. 2135/98 (2), în special articolele 17 și 18,
întrucât:
(1)
Specificațiile tehnice din anexa I (B) la Regulamentul (CEE) nr. 3821/85 trebuie adaptate la progresul tehnic, acordându-se o atenție specială securității generale a sistemului și capacității de interoperare a aparatelor de înregistrare și a cardurilor șoferilor.
(2)
Adaptarea aparatelor impune și adaptarea anexei II la Regulamentul (CEE) nr. 3821/85, în care sunt definite marcajele și certificatele de omologare.
(3)
Comitetul instituit prin articolul 18 din Regulamentul (CEE) nr. 3821/85 nu a emis un aviz privind măsurile cuprinse în propunere și, prin urmare, Comisia a prezentat Consiliului o propunere cu privire la aceste măsuri.
(4)
La expirarea perioadei prevăzute în articolul 18 alineatul (5) litera (b) din Regulamentul (CEE) nr. 3821/85, Consiliul nu adoptase o hotărâre și, în consecință, îi revine Comisiei adoptarea măsurilor respective,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2135/98 se înlocuiește cu anexa la prezentul regulament.
Articolul 2
Anexa II la Regulamentul (CEE) nr. 3821/85 se modifică după cum urmează:
(1)
Capitolul I, punctul 1, primul paragraf se modifică după cum urmează:
-
semnul convențional pentru Grecia „GR” se înlocuiește cu „23”;
-
semnul convențional pentru Irlanda, „IRL” se înlocuiește cu „24”;
-
pentru Austria se adaugă semnul convențional „12”;
-
pentru Finlanda se adaugă semnul convențional „17”;
-
pentru Suedia se adaugă semnul convențional „5”.
(2)
Capitolul I, punctul 1, al doilea paragraf se modifică după cum urmează:
-
după cuvintele „foaie de înregistrare” se inserează textul „sau a unui card de tahograf”.
(3)
Capitolul I, punctul 2 se modifică după cum urmează:
-
după cuvintele „foaie de înregistrare” se inserează textul „și pe fiecare card de tahograf”.
(4)
În capitolul II, în titlu se adaugă următorul text: „PENTRU PRODUSELE CONFORME CU ANEXA I”.
(5)
Se adaugă capitolul III după cum urmează:
„III. CERTIFICAT DE OMOLOGARE A PRODUSELOR CARE SUNT CONFORME CU DISPOZIȚIILE DIN ANEXA I B
Un stat care acordă o omologare emite solicitantului un certificat de omologare, al cărui model este prezentat în continuare. Când un stat membru informează alte state membre cu privire la omologările acordate sau, dacă este cazul, cu privire la omologările retrase, acesta folosește copii ale certificatului respectiv.
Articolul 3
Prezentul regulament intră în vigoare în a douăzecea zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iunie 2002